朱文公
作者：陳普
朝代：宋

paragraphs: 嘗思紫陽翁，功德不下禹。
平生五人倫，叔世一天柱。
海嶽久亭毓，二儀厚付與。
高明挂秋月，精細破毫縷。
舉目無荀楊，渾身是伊呂。
百年嗣程邵，千載承鄒魯。
直上接勛華，益遠益不禦。
本原無不見，支派自循序。
遂令天敘秩，有目得再覩。
建紹乾淳間，三綱散無主。
仇讎操太阿，利欲浸九土。
鞠躬上文石，諄諄正心語。
欲起君以雷，滂沱洗寰宇。
聖心不見答，浩浩翠烟去。
當時聽其言，何但報千古。
廓清草萊闢，櫛沐瘡痍愈。
奕奕萬世規，百年遽如許。
天意竟莫回，地氣不可迕。
但留四部書，萬世開堯禹。
深翠隔荒臺，寥落招魂具。
夜半讀中庸，橫空挾風雨。